కారు నుంచి రోడ్డుపై చెత్తపడేసిన వ్యక్తికి.. ఆ పిల్లాడు భలే బుద్ధి చెప్పాడు WATCH LIVE TV
ఆసీస్‌పై టాప్ 5 భారత పార్ట్నర్‌షిప్‌లు.. మూడింటిలో ధోనీ
ధోనీ-జాదవ్ జోడి ఆస్ట్రేలియాపై 100 పరుగుల భాగస్వామ్యాన్ని నెలకొల్పడం ఇది రెండోసారి. జనవరి 18న ఆస్ట్రేలియాతో మెల్‌బోర్న్ వేదికగా జరిగిన మూడో వన్డేలో ధోనీ, జాదవ్ నాలుగో వికెట్‌కు 121 పరుగులు జోడించి నాటౌట్‌గా నిలిచారు.
Samayam Telugu | Updated:
Mar 3, 2019, 02:22PM IST
ఆసీస్‌పై టాప్ 5 భారత పార్ట్నర్‌షిప్‌లు.. మూడింటిలో ధోనీ
ప్రపంచ క్రికెట్‌లో బెస్ట్ ఫినిషర్‌గా గుర్తింపుతెచ్చుకున్న భారత స్టార్ వికెట్ కీపర్ బ్యాట్స్‌మన్ మహేంద్ర సింగ్ ధోనీ గత కొంతకాలంగా విమర్శలు ఎదుర్కొంటున్నారు. ఇక ధోనీ సమయం అయిపోయిందని, రిటైర్మెంట్ ప్రకటిస్తే మంచిదని సలహాలు ఇచ్చేవాళ్లు ఎక్కువైపోయారు. వాస్తవానికి కిందటేడాది ధోనీ ఆట కూడా ఈ విమర్శలకు బలం చేకూర్చింది. అయితే.. ఈ ఏడాది ఆస్ట్రేలియాలో జరిగిన వన్డే సిరీస్‌తో ధోనీ మళ్లీ ఫాంలోకి వచ్చాడు. ఆఖరి వరకు క్రీజులో ఉండి భారత విజయంలో కీలక పాత్ర పోషిస్తూ పాత రోజులు గుర్తుకు తెస్తున్నాడు. శనివారం హైదరాబాద్‌లో భారత్, ఆస్ట్రేలియా జట్ల మధ్య జరిగిన తొలి వన్డేలో ఇదే రిపీట్ అయ్యింది.
ఐదో వికెట్‌కు 141 పరుగుల విలువైన భాగస్వామ్యాన్ని నెలకొల్పిన కేదార్ జాదవ్ (87 బంతుల్లో 81 నాటౌట్), ఎంఎస్ ధోనీ (72 బంతుల్లో 59 నాటౌట్).. జట్టును విజయపథంలో నడిపించారు. వీరిద్దరూ ఎంతో సమన్వయంతో ఆడటం వల్ల 236 పరుగుల లక్ష్యాన్ని నాలుగు వికెట్లు కోల్పోయి 48.2 ఓవర్లలో భారత్ ఛేదించింది. దీంతో ఐదు వన్డేల సిరీస్‌లో భారత్ 1-0 ఆధిక్యం సాధించింది. కాగా, ధోనీ-జాదవ్ జోడి ఆస్ట్రేలియాపై 100 పరుగుల భాగస్వామ్యాన్ని నెలకొల్పడం ఇది రెండోసారి. జనవరి 18న ఆస్ట్రేలియాతో మెల్‌బోర్న్ వేదికగా జరిగిన మూడో వన్డేలో ధోనీ, జాదవ్ నాలుగో వికెట్‌కు 121 పరుగులు జోడించి నాటౌట్‌గా నిలిచారు. ఈ మ్యాచ్‌లో భారత్ 7 వికెట్ల తేడాతో గెలుపొందింది.
ఇదిలా ఉంటే, శనివారం వన్డేలో ధోనీ-జాదవ్ జోడి నెలకొల్పిన 141 పరుగులు స్వదేశంలో ఆస్ట్రేలియాపై ఐదో వికెట్‌కు రెండో అత్యుత్తమ భాగస్వామ్యం. అయితే ఆసీస్‌పై భారత్ ఐదో వికెట్‌కు నెలకొల్పిన ఐదు అత్యుత్తమ భాగస్వామ్యాల్లోని మూడింటిలో ధోనీ భాగం కావడం విశేషం. అంతేకాదు, టాప్ 1 కూడా ధోనీ పేరిటే ఉంది. 2013 నవంబర్‌ 2న బెంగళూరులో ఆస్ట్రేలియాతో జరిగిన మ్యాచ్‌లో రోహిత్ శర్మ, ధోనీ ఐదో వికెట్‌కు 167 పరుగుల భాగస్వామ్యాన్ని ఏర్పరిచారు. వన్డేల్లో స్వదేశంలో ఆసీస్‌పై ఐదో వికెట్‌కు ఇదే అత్యుత్తమ భాగస్వామ్యం. ఇప్పుడు రెండో అత్యుత్తమంలోనూ ధోనీకి వాట వచ్చింది.
వన్డేల్లో ఆస్ట్రేలియాపై ఐదో వికెట్‌కు అత్యుత్తమ భారత భాగస్వామ్యాలు
✦ ఎంఎస్ ధోనీ - రోహిత్ శర్మ: 167 పరుగులు (2013 నవంబర్ 2 - బెంగళూరు)
✦ ఎంఎస్ ధోనీ - కేదార్ జాదవ్: 141 పరుగులు (2018 మార్చి 2 - హైదరాబాద్)
✦ టెండూల్కర్ - సురేశ్ రైనా: 137 పరుగులు (2009 నవంబర్ 5 - హైదరాబాద్)
✦ ఎంఎస్ ధోనీ - సురేశ్ రైనా: 136 పరుగులు (2009 అక్టోబర్ 28 - నాగ్‌పూర్)
✦ అజయ్ జడేజా - కనిత్కర్: 121 పరుగులు (1998 ఏప్రిల్ 1 - కొచ్చి)
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.